ANC moet besef hy kan nie alleen ekonomie regruk nieFoto: Stevepb/Pixabay.com Die hoofekonoom by die Efficient Group, Dawie Roodt, sê dit is nou tyd dat die ANC-regering die noodsaaklike sprong neem en besef dat hy nie alleen die ekonomie kan bestuur nie. Roodt het gereageer op die eerste kwartaal se ekonomiese groeikoers wat met 2,2% verlangsaam het. Dit was die swakste kwartaallikse groeikoers in nege jaar. Roodt sê ofskoon die gegewens teleurstellend was, was dit te wagte. Hy wys daarop dat president Cyril Ramaphosa ’n agtergrond in die sakewêreld het en dit nou tot die land se voordeel moet gebruik. Ofskoon die gegewens geskok het, was verskeie ekonome in die kol met hul verwagtinge. Ekonome praat ook nou dat dit dalk vir Ramaphosa die kans kan gee om weer na sy kabinet te kyk. Volgens Roodt het Ramaphosa verskeie politieke probleme uit die Jacob Zuma-era geërf en dit moet reggestel word. Dit sluit onder meer staatskaping in. Hy sê daar is geen druk op Ramaphosa om van ekonomiese beleid te verander nie. Roodt is egter beslis dat die ANC nou moet besef dat hy nie die ekonomie alleen kan regruk nie. Hy sê ofskoon daar vordering met staatsbeheerde ondernemings is, is daar nog uitdagings wat op die maatskappye wag. Volgens Roodt het die tyd aangebreek dat die staatsbeheerde ondernemings ook ’n bydrae moet lewer tot ekonomiese groei. Tog wys hy daarop dat maatskappye soos Eskom en die Suid-Afrikaanse Lugdiens steeds ’n las vir die ekonomie en belastingbetaler is. Roodt is egter van mening dat ’n teleurstellende eerste kwartaal nie noodwendig op swakker groei vir die res van die jaar sal dui nie. Hy verwag dat die groeikoers in die tweede helfte van die jaar kan herstel. Die groeikoers is veral gestonk deur swak prestasies in die landbou, vervaardigings en mynbou-sektor. Roodt reken dat die regering te lank draai met die Mynbouhandves om die sleutelsektor weer op dreef te kry. Die hoofekonoom by Standard Bank, Goolam Ballim, meen dat die nuus oor die groeikoers net die regte medisyne vir die ekonomie is. Hy sê dit kan die baan weg vir Ramaphosa om nou meer sy stempel op die ekonomie af te druk. Die groeikoersgegewens het skokgolwe deur die markte gestuur. Die rand het met 1,8% verswak. Staatseffekte het ook gestyg wat beteken het dat Suid-Afrika ’n hoër prima op sy buitelandse skuld moes betaal het. Ontleders sê egter dat die uitdaging nou voor Ramaphosa lê om sy bloudruk vir die ekonomie te hersien. Een ontleder het daarop gewys dat die Ramphoria wat die mark in Februarie begroet het, nou verby is. Volgens ontleders sal hy nou moet leiding gee omdat mininisters in die ekonomiese tros almal kommuniste is. Dit sluit in Gwede Mantashe (mynbou), Ebrahim Patel (ekonomiese ontwikkeling) en Pravin Gordhan (openbare ondernemings).